Document ID: 31987D0157

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 18ης Φεβρουαρίου 1987
για τη χορήγηση άδειας στη Γαλλική Δημοκρατία να καθιερώσει ενδοκοινοτική επιτήρηση στις εισαγωγές ορισμένων προϊόντων καταγωγής Λαϊκής Δημοκρατίας της Γερμανίας που τίθενται σε ελεύθερη κυκλοφορία σε ορισμένα κράτη μέλη
(Το κείμενο στη γαλλική γλώσσα είναι το μόνο αυθεντικό)
(87/157/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,
την απόφαση 80/47/ΕΟΚ της Επιτροπής της 20ής Δεκεμβρίου 1979 για τα μέτρα επιτήρησης και προστασίας τα οποία τα κράτη μέλη δύνανται να λάβουν, αφού τους χορηγηθεί άδεια, έναντι της εισαγωγής ορισμένων προϊόντων καταγωγής τρίτων χωρών, και τα οποία τίθενται σε ελεύθερη κυκλοφορία σε άλλο κράτος μέλος (1), και ιδίως τα άρθρα 1 και 2,
Εκτιμώντας:
ότι, δυνάμει της απόφασης 80/47/ΕΟΚ, τα κράτη μέλη δύνανται να προβούν σε ενδοκοινοτική επιτήρηση των εισαγωγών που αναφέρονται σ' αυτήν, μόνον κατόπιν χορήγησης άδειας εκ μέρους της Επιτροπής·
ότι η γαλλική κυβέρνηση υπέβαλε νέα αίτηση δυνάμει του άρθρου 2 της απόφασης 80/47/ΕΟΚ στην Επιτροπή των Ευρωπαϊκών Κοινοτήτων για να της δοθεί άδεια να θεσπίσει ενδοκοινοτική επιτήρηση για ορισμένα προϊόντα που τίθενται σε ελεύθερη κυκλοφορία σε όλα τα κράτη μέλη πλην της Ομοσπονδιακής Δημοκρατίας της Γερμανίας·
ότι όσον αφορά εντούτοις τα προϊόντα που διατίθενται από τη Λαϊκή Δημοκρατία της Γερμανίας στην Ομοσπονδιακή Δημοκρατία της Γερμανίας υπό το καθεστώς του εσωτερικού γερμανικού εμπορίου, οι γαλλικές αρχές δήλωσαν ότι επιθυμούν να εξακολουθήσουν να επωφελούνται από τις δυνατότητες που απορρέουν για τα κράτη μέλη απο το πρωτόκολλο της Συνθήκης της Ρώμης σχετικά με το εσωτερικό γερμανικό εμπόριο και τα συναφή προβλήματα·
ότι η Επιτροπή εξέτασε επισταμένα τα στοιχεία που παρασχέθηκαν από τις γαλλικές αρχές προς υποστήριξη της αίτησης αυτής, βάσει των κριτηρίων που αναφέρονται στην απόφαση 80/47/ΕΟΚ·
ότι η Επιτροπή εξέτασε ιδίως αν ήταν δυνατόν να ληφθούν μέτρα ενδοκοινοτικής επιτήρησης έναντι των εισαγωγών, δυνάμει του άρθρου 2 της απόφασης 80/47/ΕΟΚ, αν υπήρχαν ενδείξεις όσον αφορά τις αναφερόμενες οικονομικές δυσχέρειες και αν, κατά τη διάρκεια των ετών αναφοράς που προβλέπονται στην απόφαση 80/47/ΕΟΚ, προκλήθηκαν εκτροπές στο εμπόριο ή αν υποβλήθηκαν αιτήσεις τίτλου ενδοκοινοτικής εισαγωγής·
ότι, όπως προκύπτει απ' αυτήν την έρευνα, οι εισαγωγές που αναφέρονται στο παράρτημα ενδέχεται να επιδεινώσουν ή να παρατείνουν τις υφιστάμενες οικονομικές δυσχέρειες και ότι, ως εκ τούτου, κρίνεται σκόπιμο να χορηγηθεί άδεια στη Γαλλία να υποβάλει τις εισαγωγές αυτές σε ενδοκοινοτική επιτήρηση έως τις 31 Δεκεμβρίου 1988,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χορηγείται άδεια στη Γαλλική Δημοκρατία να προβεί έως τις 31 Δεκεμβρίου 1988 σε ενδοκοινοτική επιτήρηση, σύμφωνα με την απόφαση 80/47/ΕΟΚ, των προϊόντων που αναφέρονται στο παράρτημα, καταγωγής Λαϊκής Δημοκρατίας της Γερμανίας, τα οποία τίθενται σε ελεύθερη κυκλοφορία στο Βέλγιο, Δανία, Ισπανία, Ελλάδα, Ιρλανδία, Ιταλία, Λουξεμβούργο, Κάτω Χώρες, Πορτογαλία, Ηνωμένο Βασίλειο.
Άρθρο 2
Η παρούσα απόφαση απευθύνεται στη Γαλλική Δημοκρατία.
Βρυξέλλες, 18 Φεβρουαρίου 1987.

Labels: 3
18